CELEX: 32022D0012
Language: lv
Date: 2021-12-02 00:00:00
Title: Padomes Lēmums (ES) 2022/12 (2021. gada 2. decembris) par nostāju, kas Eiropas Savienības vārdā jāieņem Konvencijas par Vidusjūras reģiona jūras vides un piekrastes aizsardzību (Barselonas konvencija) un tās protokolu Līgumslēdzēju pušu konferences 22. sanāksmē attiecībā uz tāda lēmuma pieņemšanu, ar kuru, ievērojot Starptautiskās konvencijas par piesārņojuma novēršanu no kuģiem (MARPOL konvencija) VI pielikumu, iesniedz priekšlikumu visu Vidusjūru noteikt par sēra oksīdu emisijas kontroles zonu (Med SOx ECA)

7.1.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 4/10
               
            
         PADOMES LĒMUMS (ES) 2022/12
         (2021. gada 2. decembris)
         par nostāju, kas Eiropas Savienības vārdā jāieņem Konvencijas par Vidusjūras reģiona jūras vides un piekrastes aizsardzību (Barselonas konvencija) un tās protokolu Līgumslēdzēju pušu konferences 22. sanāksmē attiecībā uz tāda lēmuma pieņemšanu, ar kuru, ievērojot Starptautiskās konvencijas par piesārņojuma novēršanu no kuģiem (MARPOL konvencija) VI pielikumu, iesniedz priekšlikumu visu Vidusjūru noteikt par sēra oksīdu emisijas kontroles zonu (Med SOx ECA)
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 192. panta 1. punktu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Grozīto Konvenciju par Vidusjūras reģiona jūras vides un piekrastes aizsardzību aizsardzību (“Barselonas konvencija”) Savienība noslēdza ar Padomes Lēmumu 1999/802/EK (1), un tā stājās spēkā 2004. gada 9. jūlijā.
                  
               
                     (2)
                  
                  
                     Ievērojot Barselonas konvencijas 18. panta 2. punkta vi) apakšpunktu, Barselonas konvencijas un tās protokolu Līgumslēdzēju pušu sanāksmei jāapsver un jāveic jebkāda rīcība, kas var būt vajadzīga Barselonas konvencijas un tās protokolu mērķu sasniegšanai. Ievērojot Līgumslēdzēju pušu sanāksmes reglamenta 43. punktu un izņemot gadījumus, kad Barselonas konvencijā ir noteikts citādi, protokolus vai finanšu pilnvaras un lēmumus pēc būtības jāpieņem ar klātesošo un balsojošo Līgumslēdzēju pušu divu trešdaļu balsu vairākumu.
                  
               
                     (3)
                  
                  
                     Barselonas konvencijas un tās protokolu Līgumslēdzēju pušu 22. sanāksmē no 2021. gada 7. līdz 10. decembrim paredzēts pieņemt lēmumu (“Līgumslēdzēju pušu lēmums”), ar kuru 2022. gadā Starptautiskās Jūrniecības organizācijas (SJO) Jūras vides aizsardzības komitejas 78. sesijā (“MEPC 78”) iesniedz priekšlikumu visu Vidusjūru noteikt par sēra oksīdu emisijas kontroles zonu (Med SOx ECA) un precizēt spēkā stāšanās dienu.
                  
               
                     (4)
                  
                  
                     Līgumslēdzēju pušu lēmums attiecas uz vides aizsardzību, kas saskaņā ar Līguma 4. panta 2. punkta e) apakšpunktu ir Savienības un tās dalībvalstu dalītā kompetencē. Līgumslēdzēju pušu lēmums neietilpst jomā, uz kuru lielā mērā attiecas Savienības noteikumi par šādu aizsardzību. Savienība neplāno izmantot iespēju īstenot savu ārējo kompetenci attiecībā uz jomām, uz kurām attiecas Līgumslēdzēju pušu lēmums un attiecībā uz kurām tās kompetence vēl nav īstenota iekšēji.
                  
               
                     (5)
                  
                  
                     Ir lietderīgi noteikt nostāju, kas Savienības vārdā jāieņem Barselonas konvencijas un tās protokolu Līgumslēdzēju pušu sanāksmē, jo Līgumslēdzēju pušu lēmums attiecas uz to, ka tādas organizācijas vārdā, kuras Līgumslēdzēja puse ir Savienība, iesniedz priekšlikumu MEPC 78 visu Vidusjūru noteikt par sēra oksīdu emisijas kontroles zonu (Med SOx ECA), un tāpēc tas ir akts ar juridiskām sekām.
                  
               
                     (6)
                  
                  
                     Ņemot vērā to, ka līgumslēdzēju pušu lēmuma mērķis ir atjaunināt prasības par Vidusjūras aizsardzību saskaņā ar Savienības ieceri samazināt jūras vides piesārņojumu un aizsargāt cilvēka veselību, Savienībai būtu jāatbalsta Līgumslēdzēju pušu lēmuma pieņemšana,
                  
               IR PIEŅĒMUSI ŠO LĒMUMU.
         
            1. pants
            Nostāja, kas Savienības vārdā jāieņem Barselonas konvencijas un tās protokolu Līgumslēdzēju pušu 22. sanāksmē ir atbalstīt tāda lēmuma pieņemšanu, ar kuru Starptautiskās Jūrniecības organizācijas Jūras vides aizsardzības komitejas 78. sesijai iesniedz priekšlikumu visu Vidusjūru noteikt par sēra oksīdu emisijas kontroles zonu (Med SOx ECA) un precizēt spēkā stāšanās dienu.
         
         
            2. pants
            Ņemot vērā notikumu attīstību Barselonas konvencijas un tās protokolu Līgumslēdzēju pušu 22. sanāksmē, Savienības pārstāvji, apspriežoties ar dalībvalstīm, koordinācijas sanāksmēs uz vietas bez Padomes papildu lēmuma, var vienoties par 1. pantā minētās nostājas precizēšanu.
         
         
            3. pants
            Šis lēmums stājas spēkā tā pieņemšanas dienā.
         
         
            Briselē, 2021. gada 2. decembrī
            
               
                  Padomes vārdā –
               
               
                  priekšsēdētājs
               
               J. VRTOVEC
            
         
         
            (1)  Padomes Lēmums 1999/802/EK (1999. gada 22. oktobris) par grozījumu akceptēšanu Konvencijai par Vidusjūras aizsardzību pret piesārņojumu un Protokolam par aizsardzību pret piesārņojumu, ko rada atkritumi no kuģiem un lidaparātiem (Barselonas Konvencija) (OV L 322, 14.12.1999., 32. lpp.).